Diari Oficial de la Generalitat Valenciana


Sumari del DOGV 7533, del 26-05-2015 (2015/4799)

RESOLUCIÓ de 21 de maig de 2015, de la Conselleria d'Educació, Cultura i Esport, per la qual es convoquen per a la Comunitat Valenciana els premis extraordinaris de Batxillerat, corresponents al curs 2014-2015.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7533

Data del DOGV
:   26-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4799


Data del document
:   21-05-2015

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

RESOLUCIÓ de 21 de maig de 2015, de la Conselleria d'Educació, Cultura i Esport, per la qual es convoquen per a la Comunitat Valenciana els premis extraordinaris de Batxillerat, corresponents al curs 2014-2015. [2015/4799]  
L'Orde EDU/2058/2010, de 13 de juliol, per la qual es regulen els premis nacionals de Batxillerat establits per la Llei Orgànica 2/2006, de 3 de maig, d'Educació (BOE 183, 29.07.2010), indica en l'article 4, que les administracions educatives competents podran convocar i concedir premis extraordinaris de Batxillerat en els seus respectius àmbits de competències.  
Per la seua banda, el Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana (DOCV 5806, 15.07.2008), establix, en la disposició addicional sèptima, que la conselleria competent en matèria d'educació, en virtut de les competències reconegudes a les comunitats autònomes en l'article 89 de la Llei Orgànica 2/2006, de 3 de maig, d'Educació, podrà convocar anualment els premis extraordinaris de Batxillerat en el seu àmbit territorial.  
Per tot això, vista la proposta de 14 de maig de 2015, del director general d'Innovació, Ordenació i Política Lingüística de la Conselleria d'Educació, Cultura i Esport, de conformitat amb esta, i en virtut de les competències que m'atribuïxen l'article 28 de la Llei 5/1983, de 30 de desembre, del Consell, i l'article 6 del Decret 19/2012, de 7 de desembre, del president de la Generalitat, pel qual es determina les conselleries en què s'organitza l'administració de la Generalitat, resolc:  
  
  
Primer  
Es convoquen per a l'àmbit territorial de la Comunitat Valenciana els premis extraordinaris de Batxillerat, corresponents al curs 2014-2015.  
  
Segon  
1. Podran optar al premi extraordinari els estudiants que hagen cursat i superat, en centres docents espanyols dependents de la Comunitat Valenciana, almenys el segon curs de qualsevol de les modalitats de Batxillerat, i els hagen finalitzat en el curs acadèmic 2014-2015.  
  
2. Per a prendre part en esta convocatòria, serà necessari que la mitjana de les qualificacions obtingudes en els dos cursos de qualsevol de les modalitats de Batxillerat siga igual o superior a 8,75 punts.  
3. Per a obtindre la nota mitjana es computaran, exclusivament, les qualificacions obtingudes en les matèries comunes, específiques de modalitat i optatives dels dos cursos de Batxillerat. A este efecte, i segons el que establix el punt 5 de la disposició addicional tercera del Reial Decret 1467/2007, de 2 de novembre, pel qual s'establix l'estructura del Batxillerat i es fixen les seues ensenyances mínimes (BOE 266, 06.11.2007), les qualificacions que s'hagen obtingut en l'avaluació de les ensenyances de Religió no es computaran en l'obtenció de la nota mitjana.  
4. Les matèries objecte d'exempció d'aquells alumnes que cursen simultàniament ensenyances professionals de Dansa o bé que han acreditat la condició d'esportistes d'alt nivell, d'alt rendiment o d'elit, i les matèries objecte de convalidació d'aquells alumnes que han acreditat la condició d'esportistes d'alt nivell, d'alt rendiment o d'elit, que consten com a exemptes i convalidades, respectivament, i que no són qualificades, tal com consta en l'Orde 71/2010, de 15 de juliol, de la Conselleria d'Educació (DOCV 6322, 30.07.2010), no es computaran per a l'obtenció de la nota mitjana.  
5. La nota serà la mitjana aritmètica de les qualificacions de totes i cada una de les matèries a què es referix l'apartat 4. En el càlcul de la nota mitjana no es realitzaran arredoniments per excés.  
  
Tercer  
A la Comunitat Valenciana es concediran 29 premis.  
  
Quart  
1. Els estudiants que complisquen els requisits indicats i desitgen optar als premis extraordinaris, s'inscriuran en l'institut d'Educació Secundària en què es troba el seu expedient acadèmic fins al dia 19 de juny de 2015, inclusivament.  
2. Els estudiants hauran d'omplir el model d'inscripció que s'inclou en l'annex II de la present convocatòria.  
3. Els secretaris dels instituts d'Educació Secundària de l'alumnat dels centres públics i els secretaris dels instituts d'Educació Secundària a què estiguen adscrits els centres privats, en què s'inscriguen els estudiants per a les proves, es responsabilitzaran de comprovar que en les solicituds figuren totes les dades requerides i d'emetre un certificat acadèmic on consten les matèries cursades pels estudiants i les seues corresponents qualificacions, així com de calcular i certificar la nota mitjana. Si la solicitud d'inscripció no complix els requisits necessaris, es requerirà els interessats perquè, en el termini de 10 dies, esmenen la falta, i se'ls indicarà que, si no ho fan, es considerarà que desistixen de la seua petició, amb la resolució prèvia de la Direcció General d'Innovació, Ordenació i Política Lingüística.  
  
4. Abans del dia 26 de juny de 2015, els secretaris dels instituts d'Educació Secundària remetran al Servici d'Ordenació Acadèmica de la Direcció General d'Innovació, Ordenació i Política Lingüística, de la Conselleria d'Educació, Cultura i Esport, situada a l'avinguda de Campanar, núm. 32, 46726 de València, les solicituds d'inscripció presentades, acompanyades dels certificats de qualificacions oficials.  
  
5. Abans del dia 10 de setembre de 2015, la Direcció General d'Innovació, Ordenació i Política Lingüística comunicarà al tribunal el nombre d'alumnes inscrits.  
  
Quint  
Les proves seran elaborades per la Direcció General d'Innovació, Ordenació i Política Lingüística.  
  
Sext  
1. Les proves s'estructuren de la manera següent:  
Primer exercici  
a) Anàlisi d'un text en castellà o valencià i resposta a les qüestions de contingut lingüístic i literari que es plantegen. Es presentaran dos textos, un en castellà i un altre en valencià, i els estudiants n'elegiran un. El comentari ha de ser realitzat en la llengua del text triat.  
  
b) Anàlisi d'un text en la primera llengua estrangera cursada per l'estudiant en segon curs de Batxillerat i resposta a qüestions de caràcter cultural, literari o gramatical. L'exercici es realitzarà sense diccionari en l'idioma corresponent.  
Segon exercici  
a) Desenrotllament d'un tema i/o qüestions que formen part dels currículums de les matèries Història de la Filosofia o Història d'Espanya, comunes a totes les modalitats de Batxillerat. Els estudiants triaran una d'estes dos matèries en el moment de la prova a la vista de les propostes.  
b) Qüestions i/o exercicis pràctics sobre una matèria de modalitat de segon curs, triada pels estudiants, en el moment de la inscripció, d'entre les que figuren en l'annex I d'esta resolució, així com en l'imprés d'inscripció.  
Cada part de la prova es qualificarà entre 0 i 10 punts.  
Tots els exàmens del primer i del segon exercici estaran basats en les matèries del segon curs de Batxillerat del currículum oficial de la Comunitat Valenciana establit en el Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana.  
2. Les proves se celebraran el dia 17 de setembre de 2015, en els locals dels instituts d'Educació Secundària que s'indiquen en l'annex I.  
  
  
Sèptim  
1. L'òrgan competent per a l'ordenació i instrucció del procediment serà la Direcció General d'Innovació, Ordenació i Política Lingüística.  
2. El tribunal encarregat de supervisar i avaluar les proves estarà presidit per un inspector d'Educació. Com a secretari i vocals actuaran professors del cos de catedràtics o del cos de professors d'Ensenyança Secundària especialistes en les distintes matèries objecte de la prova, designats pel director general d'Innovació, Ordenació i Política Lingüística.  
3. Les gratificacions per assistències a percebre pels membres del Tribunal seran les establides en l'apartat c de l'annex del Decret 24/1997, d'11 de febrer, del Govern Valencià (DOGV 17.02.1997), modificat pel Decret 64/2011, de 27 de maig, del Consell (DOCV 30.05.2011).  
4. El tribunal elaborarà la proposta d'adjudicació dels 29 premis als estudiants, una vegada avaluats els exàmens. Per a l'obtenció del premi, els estudiants hauran d'haver obtingut en cadascuna de les proves, almenys, 5 punts.  
5. El tribunal remetrà la proposta d'adjudicació dels 29 premis extraordinaris de Batxillerat i la llista amb les qualificacions de tots els estudiants presentats a l'òrgan instructor, abans del dia 25 de setembre de 2015, el qual, a la vista de l'acta, formularà la proposta de resolució d'adjudicació dels premis extraordinaris de Batxillerat, perquè, per delegació de la consellera, el director general resolga abans del 15 d'octubre de 2015.  
  
Octau  
1. Els estudiants examinats, els seus pares o representants legals podran presentar alegacions raonades contra la qualificació obtinguda en cadascuna de les proves, mitjançant un escrit dirigit al president del tribunal dels premis extraordinaris, amb seu en la Direcció General d'Innovació, Ordenació i Política Lingüística, de la Conselleria d'Educació, Cultura i Esport, situada a l'avinguda de Campanar, núm. 32, 46757 València, en el termini de cinc dies hàbils des d'aquell en què siguen fetes públiques les qualificacions.  
2. D'acord amb la proposta formulada pel tribunal, el director general d'Innovació, Ordenació i Política Lingüística, per delegació de la consellera, concedirà els 29 premis, els notificarà i els publicarà en el Diari Oficial de la Comunitat Valenciana.  
3. Els estudiants que obtinguen premi extraordinari podran optar, amb la inscripció prèvia, al premi nacional. A més, esta distinció els serà anotada en el seu expedient acadèmic i en el seu historial acadèmic pel secretari de l'Institut d'Educació Secundària, on van realitzar la inscripció.  
4. D'acord amb el que preveu el Decret Legislatiu 1/2005, de 25 de febrer, del Consell de la Generalitat (DOGV 4971, 22.03.2005), els estudiants que obtinguen un premi extraordinari de Batxillerat no estaran obligats al pagament de les taxes per servicis acadèmics en el primer curs dels estudis superiors en un centre públic.  
  
Nové  
Es delega en el director general amb competències en matèria d'innovació, ordenació i política lingüística la concessió dels premis extraordinaris previstos en esta resolució.  
  
Deu  
Esta resolució produirà efectes l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar a partir de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar a partir de l'endemà de ser publicada.  
  
València, 21 de maig de 2015.- La consellera d'Educació, Cultura i Esport: María José Catalá Verdet.  
ANNEX I  
Bases per a la realització de les proves dels premis extraordinaris de Batxillerat, corresponents al curs 2014-2015  
  
1. Nombre de premis convocats  
D'acord amb el que disposa l'aparta tercer d'esta resolució, a la Comunitat Valenciana es concediran 29 premis.  
  
2. Convocatòria dels candidats  
D'acord amb l'apartat sext.2 d'esta resolució, les proves se celebraran el dia 17 de setembre de 2015 en els locals dels Instituts d'Educació Secundària que s'indiquen a continuació:  
IES Figueras Pacheco  
C/ Fernando Madroñal, núm. 35  
Alacant  
IES Francesc Ribalta  
Av. Rei en Jaume, núm. 35  
Castelló de la Plana  
IES Benlliure  
C/ Convent de Carmelites, núm. 13  
València  
  
3. Realització dels exercicis  
Les proves se celebraran, d'acord amb l'horari següent:  
De 10.00 a 12.00 hores: 1r exercici.  
De 12.30 a 14.30 hores: 2n exercici.  
Els estudiants seran convocats a les 09.30 hores, a fi d'iniciar el primer exercici. Una vegada iniciada la prova, no s'admetrà cap estudiant. Hauran d'acudir proveïts del DNI o NIE, de bolígraf o ploma de tinta blava o negra i del material necessari per a realitzar, si és el cas, la prova de Dibuix Artístic II. Podran utilitzar calculadora no programable si, a juí del tribunal, l'exercici d'alguna matèria ho requerix. No podran utilitzar elements de consulta (llibres, apunts, diccionari, telèfon mòbil, etc.) en cap exercici, excepte en el cas de la prova de Llatí II, en la qual es permetrà l'ús del diccionari.  
  
4. Tribunal  
D'acord amb l'apartat sèptim d'esta resolució, el tribunal encarregat de supervisar i avaluar les proves estarà presidit per un membre de la Inspecció Educativa. Com a secretari i vocals actuaran professors i professores del cos de catedràtics o professors d'Ensenyança Secundària especialistes en les distintes matèries objecte de la prova. Este professorat haurà de pertànyer a un dels dos cossos anteriors en l'especialitat amb atribució docent en la matèria en qüestió, i impartir o haver impartit, almenys durant un curs, la matèria per a la qual siga nomenat. Tant el president com el secretari i els vocals seran designats pel director general d'Innovació, Ordenació i Política Lingüística.  
  
Seran designats almenys un professor o professora per cada una de les matèries objecte d'examen: Anàlisi de Text en Valencià; Anàlisi de Text en Castellà; Anàlisi de Text de Llengua Estrangera: Anglés; Anàlisi de Text de Llengua Estrangera: Francés; Anàlisi de Text de Llengua Estrangera: Alemany; Anàlisi de Text de Llengua Estrangera: Italià; Història de la Filosofia; Història d'Espanya; Dibuix Artístic II; Història de l'Art; Matemàtiques II; Física; Biologia; Química; Matemàtiques Aplicades a les Ciències Socials II; Geografia; Llatí II; Història de la Música i de la Dansa; Anàlisi Musical II i Literatura Universal.  
Si en alguna matèria es necessita algun professor addicional a causa del nombre d'estudiants matriculats, el president del tribunal podrà solicitar al director general d'Innovació, Ordenació i Política Lingüística que nomene els membres que siguen necessaris per a un funcionament correcte del tribunal.  
La realització dels exercicis en cada una de les seus on es celebren exàmens serà supervisada, en representació del tribunal, per dos membres de la Inspecció Educativa designats a este efecte per les direccions territorials d'Educació, Cultura i Esport d'Alacant i Castelló, respectivament, i per tres membres de la Inspecció Educativa designats a este efecte per la Direcció Territorial d'Educació Cultura i Esport de València. Si en alguna seu es necessita, a juí del president del tribunal, algun inspector addicional, a causa del nombre d'estudiants matriculats, podrà solicitar a la direcció territorial corresponent el nomenament d'un inspector o inspectora més per a una correcta supervisió de l'examen.  
5. Contingut i puntuació de les proves  
El tribunal rebrà els exàmens de la Direcció General d'Innovació, Ordenació i Política Lingüística i, al seu torn, s'encarregarà de fer-los arribar en sobres tancats amb la necessària antelació als inspectors supervisors de la prova. Un primer sobre contindrà les proves de l'Anàlisi de Text en Castellà o Valencià del primer exercici; un segon sobre contindrà les proves de l'Anàlisi de Text de Llengua Estrangera del primer exercici; un tercer sobre contindrà les proves d'Història de la Filosofia i Història d'Espanya, i en sobres separats s'enviaran les corresponents a cada una de les matèries que formen part de la segona part del segon exercici.  
Els sobres que continguen les proves romandran tancats fins al moment d'iniciar-se l'exercici, i seran oberts en presència dels aspirants.  
  
Les proves s'estructuren de la manera següent:  
Primer exercici  
a) Anàlisi d'un text en castellà o valencià i resposta a les qüestions de contingut lingüístic i literari que es plantegen. Es presentaran dos textos, un en castellà i un altre en valencià, i els estudiants n'elegiran un. El comentari ha de ser realitzat en la llengua del text elegit.  
Es valorarà fonamentalment la solidesa de conceptes, el domini de la llengua de què es tracte, així com la creativitat i la capacitat crítica manifestades. Per a això es tindrà en compte el grau de desenrotllament de les capacitats lingüístiques de comprensió i expressió escrita (capacitat de redacció, exposició ordenada de les idees, correcta construcció sintàctica, riquesa lèxica i ortogràfica).  
  
b) Anàlisi d'un text de llengua estrangera de segon curs de Batxillerat que l'estudiant trie, d'entre Llengua Estrangera: Anglés, Llengua Estrangera: Francés, Llengua Estrangera: Alemany i Llengua Estrangera: Italià, que són les que es proposen en l'annex II d'esta resolució, i resposta a qüestions de caràcter cultural, literari o gramatical. L'exercici es realitzarà sense diccionari en l'idioma corresponent.  
  
Es tracta de valorar la comprensió d'un text en llengua estrangera, així com la fluïdesa en l'expressió escrita i el domini del vocabulari i la sintaxi.  
En acabar el primer exercici hi haurà una pausa de 30 minuts.  
Els models d'exàmens corresponents al segon exercici s'entregaran als estudiants després de la pausa esmentada.  
Segon exercici  
Qüestions o exercicis pràctics sobre les matèries comunes i de modalitat de segon curs de Batxillerat estructurades de la manera següent:  
a) Desenrotllament d'un tema i/o qüestions que formen part dels currículums de les matèries Història de la Filosofia o Història d'Espanya, comunes a totes les modalitats de Batxillerat. Els estudiants triaran una d'estes dos matèries en el moment de la prova a la vista de les proposades.  
b) Qüestions i/o exercicis pràctics sobre una matèria de la modalitat triada pels estudiants en el moment de la inscripció. Les matèries que podran triar seran les següents: Dibuix Artístic II, Història de l'Art, Matemàtiques II, Física, Química, Biologia, Matemàtiques Aplicades a les Ciències Socials II, Geografia, Llatí II, Història de la Música i de la Dansa, Anàlisi Musical II i Literatura Universal.  
Tots els exàmens estaran redactats en castellà i valencià i els estudiants podran fer-los en qualsevol de les dues llengües. Els estudiants hauran de fer l'exercici corresponent a la matèria de modalitat triada en el moment de la inscripció. En cas de realitzar una altra matèria, l'exercici quedarà invalidat i no podrà ser qualificat.  
En totes les proves es valorarà, junt amb la correcció de les respostes, la claredat i qualitat de l'exposició, l'estructuració de l'exercici, la propietat de vocabulari, la presentació i l'ortografia.  
Tots els exàmens del primer i del segon exercici estaran basats en el currículum oficial de Batxillerat de la Comunitat Valenciana, establit en el Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana.  
Cada part de la prova es qualificarà entre 0 i 10 punts, i tindrà una duració d'acord amb l'esquema següent:  
Primer exercici  
Anàlisi d'un text en castellà o valencià, puntuació màxima 10 punts. 1 hora de duració.  
Anàlisi d'un text en llengua estrangera, puntuació màxima 10 punts. 1 hora de duració.  
Segon exercici  
Desenrotllament d'un tema d'Història de la Filosofia o Història d'Espanya, puntuació màxima 10 punts. 1 hora de duració.  
Qüestions i/o exercicis pràctics sobre la matèria de modalitat triada pels estudiants, puntuació màxima 10 punts. 1 hora de duració.  
  
Els temps del primer i del segon exercici són orientatius, i correspon al participant distribuir el temps total entre les distintes parts de cada exercici.  
Els membres de la Inspecció Educativa que supervisen la realització de les proves seran responsables de mantindre el secret dels exercicis. Per a això s'utilitzarà el sistema de plica, els folis en què l'estudiant haja realitzat cada exercici, que seran diferents per a cadascun i també per a cada matèria, no tindran nom i firma. Estos folis es graparan en l'exterior d'un sobre que contindrà una fotocòpia del full d'inscripció de l'estudiant corresponent. Abans de procedir a tancar el sobre, es presentarà obert a l'estudiant per a comprovar la seua identitat i firmar després en el full d'inscripció davant de la presència del supervisor de la prova. Realitzat este tràmit, es tancarà el sobre amb el full d'inscripció de l'estudiant en l'interior, i es graparan en l'exterior els folis dels exercicis.  
  
Els sobres que s'empren en esta operació seran tots del mateix tipus, i cap d'estos presentarà en l'exterior cap signe diferenciador.  
  
Els supervisors de la prova prendran les mesures oportunes perquè, durant la pausa, els folis del primer exercici estiguen degudament custodiats i garantit tant la identificació, com el secret dels exercicis.  
  
Qualsevol signe en els folis en què s'haja realitzat la prova que permeta la identificació de l'autor de l'exercici, suposarà l'exclusió automàtica.  
Una vegada realitzada la prova, els exercicis seran immediatament enviats al president del tribunal, amb seu en la Direcció General d'Innovació, Ordenació i Política Lingüística, de la Conselleria d'Educació, Cultura i Esport, situada a València, avinguda de Campanar, núm. 32, districte postal 46896, acompanyats d'una relació circumstanciada de tots els estudiants presentats i una acta del desenrotllament de la prova, estesa pel responsable de la supervisió.  
  
6. Resolució  
El tribunal elaborarà la proposta d'adjudicació dels 29 premis als estudiants, una vegada avaluats els exàmens. Per a l'obtenció del premi, els estudiants hauran d'haver obtingut, en cada una de les proves, almenys 5 punts.  
Una vegada qualificats tots els exercicis, s'obriran els sobres que contenen els noms i cognoms dels estudiants que hagen obtingut major puntuació a fi de comprovar la identitat d'aquells que han obtingut premi extraordinari de Batxillerat.  
El tribunal confeccionarà una llista ordenada de major a menor puntuació, que continga les qualificacions parcials i finals de tots els estudiants presentats. El tribunal remetrà la proposta d'adjudicació dels 29 premis extraordinaris de Batxillerat i la llista amb les qualificacions de tots els estudiants presentats a la Direcció General d'Innovació, Ordenació i Política Lingüística i als inspectors supervisors de les distintes seus, perquè les exposen en el tauler d'anuncis de la seu corresponent, que serà la del centre on es van realitzar les proves, abans del dia 25 de setembre de 2015.  
  
  
7. Reclamacions  
Els estudiants examinats, els seus pares o representants legals podran presentar alegacions raonades contra la qualificació obtinguda en cadascuna de les proves, per mitjà d'un escrit dirigit al president del tribunal. L'escrit haurà de ser enviat al president del tribunal dels premis extraordinaris (Direcció General d'Innovació, Ordenació i Política Lingüística, de la Conselleria d'Educació, Cultura i Esport, situada en l'avinguda de Campanar, núm. 32, 46269 València), en el termini de cinc dies hàbils des d'aquell en què siguen fetes públiques les qualificacions.